[pic] | EUROOPA ÜHENDUSTE KOMISJON |

Brüssel 15.10.2007

KOM(2007) 595 lõplik

2007/0222 (CNS)

Ettepanek:

NÕUKOGU MÄÄRUS

millega volitatakse komisjoni heaks kiitma muudatusi Euroopa Ühenduse ja kolmandate riikide vahel sõlmitud kalandusalastes partnerluslepingutes

(komisjoni esitatud)

SELETUSKIRI

1. Ettepaneku taust

- Ettepaneku põhjused ja eesmärgid

Käesoleva määruse peamine eesmärk on lubada komisjonil rakendada ühenduse ja kolmandate riikide vahel sõlmitud kalandusalastes partnerluslepingute protokollides sätestatud võimalikke kohandusi seoses kalapüügivõimalustega vastavalt jaotusmeetodile, mis on sätestatud kalandusalaste partnerluslepingute protokollide sõlmimist käsitlevates nõukogu määrustes. Komisjoni abistab kalanduse ja vesiviljeluse korralduskomitee.

Käesolevas määruses käsitletakse kalandusalaseid partnerluslepinguid, mis on sõlmitud nõukogu kavandatava määruse vastuvõtmise kuupäeval.

Kalandusalaste partnerluslepingute puhul tehakse kõik otsused seoses ühenduse poolt kolmandale riigile antud kalapüügivõimaluste ja protokolli kohase rahalise toetuse muudatustega lepinguosaliste vastastikusel kokkuleppel asjaomase ühiskomitee raames. Kui mõlemad pooled lepivad kokku selliste kohanduste tegemises, ei või uue rahalise toetuse vastav summa ületada kahekordselt esialgset summat. Sellised kohandused tuleb edaspidi käesolevas ettepanekus sätestatud menetluste kaudu heaks kiita.

Seepärast teeb komisjon ettepaneku, et nõukogu kiidaks käesoleva määruse heaks, et hõlbustada kalandusalaste partnerluslepingute haldamisega seotud otsustamist.

- Üldine taust (ajalooline taust)

Vastavalt komisjoni 2002. aasta detsembri teatisele kolmandate riikidega sõlmitavate kalandusalaste partnerluslepingute ühtse raamistiku kohta ja sellele järgnenud nõukogu 2004. aasta juuli järeldustele seoses kalandusalaste partnerluslepingutega on komisjon ükshaaval asendanud eelmised kalandusalased partnerluslepingud koos rahalise toetusega kalandusalaste partnerluslepingutega, milles lisaks püügivõimalustele ja rahalisele toetusele käsitletakse ka toetust kolmandate riikide kalanduspoliitikale.

Kõigis kalandusalastes partnerluslepingutes on sätestatud kalapüügivõimaluste kohandamise võimalused, võttes arvesse uusimaid teaduslikke soovitusi ja kasutamise määra. Selle tulemusena võib rahalist toetust vastavalt kohandada.

- Kõnealuses valdkonnas kehtivad õigusnormid

Puudub

- Märkida kõik erinevused kehtivate õigusnormide või õigusaktidega.

Puudub

- Kooskõla muude tegevuspõhimõtetega

Ei kohaldata.

2. HUVITATUD ISIKUTEGA PEETUD KONSULTATSIOONIDE TULEMUSED JA MÕJU HINDAMINE

- Konsulteerimine

Ei kohaldata. Kõigi sidusrühmadega konsulteeritakse ühiskomitee istungite ja läbirääkimiste ettevalmistuse raames, mis võib kaasa tuua muudatusi kalapüügivõimaluste ja rahalise toetuse suhtes.

- Eksperdiarvamuste kogumine ja kasutamine

Ei kohaldata.

- Mõju hindamine

Mõju hindamine ei ole vajalik, sest ettepanekul puudub otsene mõju kalandusalaste partnerluslepingute sotsiaalsetele, majanduslikele ja keskkonnaaspektidele.

Käesolev ettepanek lihtsustab õigusloomeprotsessi, et rakendada muudatusi püügivõimalusi käsitlevate kalandusalaste partnerluslepingute protokollides.

3. ETTEPANEKU ÕIGUSLIK KÜLG

- Õiguslik alus

Asutamislepingu artikkel 37 ja artikli 300 lõige 4

- Subsidiaarsuse ja proportsionaalsuse põhimõtted

Kooskõlas proportsionaalsuse põhimõttega esitab komisjon õigusliku vahendi, mis on kohandatud kalandusalase partnerluslepingu protokollis määratletud sätetega. See on täielikult kooskõlas komisjoni juhtimiskohustusega pidada läbirääkimisi lepingute ja nende protokollide üle, neid rakendada ja jälgida.

4. MÕJU EELARVELE

Käesolev ettepanek ei avalda eelarvele otsest mõju.

Kõigi käesoleva nõukogu määruse alusel koostatud komisjoni määrustega on kaasas kalapüügivõimaluste muutuste finantstagajärgi kajastav finantsselgitus, milles on vajaduse korral esitatud rahalise toetuse ulatus. Tuleks märkida, et kõigi kalandusalase partnerluslepingu protokollide kohaselt ei või uue rahalise toetuse vastav summa ületada kahekordselt esialgset summat.

5. TÄIENDAV TEAVE

- Lihtsustamine

Käesoleva ettepaneku üks eesmärke on parandada selgust ja ühtsust komisjoni kalandusalaste partnerluslepingute poliitika üldises rakendamises, samuti hõlbustada otsustusprotsessi.

- Üksikasjalik selgitus

Vt eespool.

2007/0222 (CNS)

Ettepanek:

NÕUKOGU MÄÄRUS

millega volitatakse komisjoni heaks kiitma muudatusi Euroopa Ühenduse ja kolmandate riikide vahel sõlmitud kalandusalastes partnerluslepingutes

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõikega 4,

võttes arvesse komisjoni ettepanekut[1],

võttes arvesse Euroopa Parlamendi arvamust[2]

ning arvestades järgmist:

(1) Ühenduse ja kolmandate riikide vaheliste kalandusalaste partnerluslepingute protokollides määratakse kindlaks ühenduse laevade kalapüügivõimalused kolmandate riikide vetes ja vastav rahaline toetus.

(2) Kalandusalaste partnerluslepingute ja nende protokollidega on ette nähtud, et kõnealuste lepingute jälgimiseks loodud ühiskomiteed võivad kõnealuseid protokolle muuta.

(3) Selleks et kõnealuseid muudatusi saaks teha vajaliku kiirusega, peaks komisjonil olema volitus neid heaks kiita.

(4) Kõnealustel asjaoludel peaks komisjonil olema ka õigus kohandada liikmesriikidele eraldatud kalapüügivõimalusi kooskõlas olemasolevate jaotamisalustega.

(5) Seepärast on asjakohane ette näha, et eespool nimetatud meetmed võetakse vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused[3].

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses sätestatakse kalapüügivõimaluste kindlaksmääramist käsitlevate protokollide muudatuste heakskiitmise eeskirjad ja rahalised toetused, mille on heaks kiitnud kalandusalaste partnerluslepingute jälgimiseks loodud ühiskomiteed.

Artikkel 2

1. Kui kalandusalaste partnerluslepingute jälgimiseks loodud ühiskomitee on heaks kiitnud asjaomase lepingu protokolli muudatused seoses kalapüügivõimaluste ja rahalise toetusega, mis on kõnealuste protokollidega (edaspidi „protokoll”) ette nähtud, volitatakse komisjoni sellised muudatused heaks kiitma kooskõlas artikli 3 lõikes 2 osutatud menetlusega.

2. Liikmesriikidele eraldatud kalapüügivõimalusi kohandatakse muudetud protokolliga kooskõlas artikli 3 lõikes 2 osutatud menetlusega. Kõnealune kohandamine ei mõjuta asjaomase lepingu protokolli vastuvõtmist käsitlevas nõukogu määruses sätestatud jaotusmeetodit.

Artikkel 3

1. Komisjoni abistab kalanduse ja vesiviljeluse korralduskomitee.

2. Kohaldatakse otsuse 1999/468/EÜ artikleid 4 ja 7.

Otsuse 1999/468/EÜ artikli 4 lõikes 3 sätestatud tähtajaks kehtestatakse kümme tööpäeva.

Artikkel 4

Käesolevat määrust kohaldatakse kalandusalaste partnerluslepingute suhtes, mille komisjon on sõlminud enne käesoleva määruse jõustumist.

Artikkel 5

Käeolev määrus jõustub seitsmendal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] OJ C , , p. .

[2] ELT C […], […], lk […].

[3] EÜT L 184, 17.7.1999, lk 23.